## Sanitat culmina les obres d’ampliació del Centre de Salut Petrer II que han permés augmentar les consultes i incorporar servicis assistencials

*** Sanitat ha fet una inversió de 4,1 milions d’euros per a la construcció d’un bloc nou de tres plantes, que s’ha connectat i integrat amb l’edifici antic
* Des del 22 de gener, el centre sanitari estarà ja a ple rendiment després de finalitzar la fase d’equipament i ubicació dels servicis en l’espai nou**

La Conselleria de Sanitat ha culminat les obres d’ampliació i reforma del Centre de Salut Petrer II, una actuació que ha permés augmentar la capacitat assistencial del centre, ja que incrementa l’espai destinat a consultes i incorpora nous servicis assistencials. L’edifici definitiu consta d’una superfície total construïda de més 2.800 m².

L’obra, que ha suposat una inversió de més de 4,1 milions d’euros, ha consistit en la construcció d’un edifici nou annex al centre de salut existent. L’ampliació de l’edifici s’ha connectat amb el centre existent, mantenint les cotes de l’edifici per a permetre la comunicació i integrant l’edifici actual mitjançant una façana amb acabat ceràmic per a crear una estructura coherent i homogènia. Esta nova construcció consta de tres plantes, la qual cosa ha permés augmentar de manera significativa l’espai assistencial.

Així, a partir del pròxim 22 de gener, el centre ja estarà a ple rendiment després de finalitzar la fase de trasllat, ubicació i dotació de l’equipament necessari a tots els servicis assistencials que alberga la nova estructura. D’esta manera, la nova distribució i organització del centre permetrà oferir als ciutadans de Petrer una atenció sanitària de qualitat adaptada a la demanda assistencial actual.

En este sentit, en la planta baixa s’han situat les àrees de més afluència, com Pediatria, dotada de dos consultes, sala d’espera diferenciada i dos consultes més per a Infermeria Pediàtrica. A més, acull una àrea de Maternitat, un espai per a extraccions i l’Àrea d’Urgències.

D’altra banda, en la primera planta s’han instal·lat les 8 consultes per a Medicina de Família i 4 consultes per a Infermeria d’Adults. Així mateix, en esta planta se situa l’Àrea de Salut Mental, que compta amb 4 sales per a Psiquiatria, Psicologia, Infermeria i Treball Social. Finalment, l’última planta alberga els espais administratius, aules i de gestió.

Finalment, per a aprofitar la radiació solar i en línia amb el Pla d’estalvi i eficiència energètica de la Conselleria de Sanitat, s’ha posat una instal·lació solar fotovoltaica en la coberta de l’edifici d’ampliació, que ocupa una superfície de 136 m². En la mateixa línia, s’ha dotat el centre d’instal·lacions d’alt rendiment en el sistema de climatització i producció d’aigua calenta sanitària, així com un sistema d’il·luminació d’alta eficiència.

Fecha: 20/01/2025